ประกาศกระทรวงสาธารณสุข เรื่อง หลักเกณฑ์ในการรับฟังความคิดเห็นของประชาชนที่เกี่ยวข้อง พ.ศ. 2561

ประกาศกระทรวงสาธารณสุข
เรื่อง
หลักเกณฑ์ในการรับฟังความคิดเห็นของประชาชนที่เกี่ยวข้อง
พ.ศ.
๒๕๖๑

โดยที่เป็นการสมควรกำหนดหลักเกณฑ์ในการรับฟังความคิดเห็นของประชาชนที่เกี่ยวข้องก่อนการพิจารณาออกใบอนุญาตประกอบกิจการใดที่อาจก่อให้เกิดเหตุรำคาญหรือผลกระทบต่อสภาวะความเป็นอยู่ที่เหมาะสมกับการดำรงชีพของประชาชน
ชุมชน หรือสิ่งแวดล้อม

อาศัยอำนาจตามความในมาตรา
๕๔ วรรคสอง แห่งพระราชบัญญัติการสาธารณสุข พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติการสาธารณสุข
(ฉบับที่ ๓) พ.ศ. ๒๕๖๐
รัฐมนตรีว่าการกระทรวงสาธารณสุขโดยคำแนะนำของคณะกรรมการสาธารณสุขจึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกระทรวงสาธารณสุข
เรื่อง หลักเกณฑ์ในการรับฟังความคิดเห็นของประชาชนที่เกี่ยวข้อง พ.ศ. ๒๕๖๑

ข้อ ๒[๑]  ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษา เป็นต้นไป

ข้อ ๓  ในประกาศนี้
กิจการ หมายความว่า กิจการใดหรือการกระทำใด ตามประกาศกระทรวงสาธารณสุข ว่าด้วยการกำหนดประเภทหรือขนาดของกิจการ
และหลักเกณฑ์ วิธีการ และเงื่อนไขที่ผู้ขออนุญาตจะต้องดำเนินการก่อนการพิจารณาออกใบอนุญาต
ผู้ขออนุญาต หมายความว่า
ผู้ประสงค์จะดำเนินกิจการที่ยื่นคำขอรับใบอนุญาตประกอบกิจการตามประกาศกระทรวงสาธารณสุขว่าด้วยการกำหนดประเภทหรือขนาดของกิจการและหลักเกณฑ์ วิธีการ
และเงื่อนไขที่ผู้ขออนุญาตจะต้องดำเนินการก่อนการพิจารณาออกใบอนุญาต
ประชาชนที่เกี่ยวข้อง หมายความว่า
ผู้ซึ่งอาจได้รับความเดือดร้อนรำคาญหรือผลกระทบต่อสภาวะความเป็นอยู่ที่เหมาะสมกับการดำรงชีพ
จากการอนุญาตให้ประกอบกิจการ

ข้อ ๔  หลักเกณฑ์ในการรับฟังความคิดเห็นของประชาชนที่เกี่ยวข้อง
ให้ดำเนินการดังต่อไปนี้
(๑) ให้ผู้ขออนุญาตประกอบกิจการ
จัดให้มีการรับฟังความคิดเห็นของประชาชนที่เกี่ยวข้องเพื่อให้ประชาชนได้รับทราบข้อมูลเกี่ยวกับการประกอบกิจการ
และให้ผู้ขออนุญาตประกอบกิจการรับความคิดเห็นไปจัดทำมาตรการเพิ่มเติมเพื่อป้องกันและลดผลกระทบที่อาจก่อให้เกิดเหตุรำคาญหรือผลกระทบต่อสภาวะความเป็นอยู่ที่เหมาะสมกับการดำรงชีพของประชาชน
ชุมชน หรือสิ่งแวดล้อม
(๒)
ก่อนการรับฟังความคิดเห็นของประชาชนที่เกี่ยวข้อง ผู้ขออนุญาตประกอบกิจการต้องดำเนินการ
(ก) จัดทำเอกสารรายละเอียดที่เกี่ยวกับการประกอบกิจการตาม
(๓)
(ข)
ประกาศให้ประชาชนที่เกี่ยวข้องและราชการส่วนท้องถิ่นทราบถึงวิธีการรับฟังความคิดเห็น
ระยะเวลา สถานที่ ไม่น้อยกว่าสิบห้าวัน โดยปิดประกาศอย่างน้อย ณ
สถานที่ตั้งของสถานประกอบกิจการและที่สำนักงานของราชการส่วนท้องถิ่นที่ขออนุญาต
(ค) การกำหนดกลุ่มเป้าหมายในการรับฟังความคิดเห็นของประชาชนที่เกี่ยวข้องโดยเจ้าพนักงานท้องถิ่นพิจารณาความเหมาะสมก่อนดำเนินการ
(๓) ข้อมูลเกี่ยวกับการประกอบกิจการที่ต้องเผยแพร่
ก่อนการรับฟังความคิดเห็นของประชาชนที่เกี่ยวข้อง อย่างน้อยต้องประกอบด้วยข้อมูล
(ก) ชื่อผู้ยื่นคำขออนุญาต
สถานที่ตั้ง ประเภทกิจการ วัตถุดิบ ผลิตภัณฑ์ที่เกิดขึ้น
(ข) แสดงผังการประกอบกิจการ
และขั้นตอนกระบวนการผลิต
(ค)
ข้อมูลตามแบบรายการตรวจสอบตามหลักเกณฑ์ และเงื่อนไขที่ผู้ขออนุญาตจะต้องดำเนินการก่อนการพิจารณาออกใบอนุญาต
ตามประกาศกระทรวงสาธารณสุขว่าด้วยการกำหนดประเภท หรือขนาดของกิจการ
และหลักเกณฑ์ วิธีการ และเงื่อนไขที่ผู้ขออนุญาตจะต้องดำเนินการก่อนการพิจารณาออกใบอนุญาต
(ง)
มาตรการป้องกันและลดผลกระทบที่อาจก่อให้เกิดเหตุรำคาญหรือผลกระทบต่อสภาวะความเป็นอยู่ที่เหมาะสมกับการดำรงชีพของประชาชน
ชุมชน หรือสิ่งแวดล้อมและการเยียวยาความเดือดร้อนหรือความเสียหายที่อาจเกิดขึ้น
(จ) ประโยชน์ของการประกอบกิจการต่อประชาชน
(ถ้ามี)
(๔)
กระบวนการรับฟังความคิดเห็นของประชาชนที่เกี่ยวข้อง ให้ดำเนินการ
(ก)
กรณีที่กิจการนั้นเข้าข่ายเป็นกิจการที่ต้องจัดทำรายงานการประเมินผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติซึ่งได้ดำเนินการรับฟังความคิดเห็นของประชาชนที่เกี่ยวข้องตามกฎหมายว่าด้วยการนั้นแล้วให้ถือว่า
ได้ดำเนินการตามประกาศนี้แล้ว
(ข) กรณีกิจการนอกเหนือจาก (ก)
การรับฟังความคิดเห็นของประชาชนที่เกี่ยวข้องอาจใช้วิธีการอย่างหนึ่งหรือหลายอย่าง
ดังต่อไปนี้
(๑) การสำรวจความคิดเห็น
ซึ่งอาจทำได้โดย
(๑.๑) การสัมภาษณ์รายบุคคล
(๑.๒)
การเปิดให้แสดงความคิดเห็นทางไปรษณีย์ ทางโทรศัพท์
โทรสารหรือทางระบบเครือข่ายสารสนเทศ
(๑.๓)
การเปิดโอกาสให้ประชาชนที่เกี่ยวข้องมารับข้อมูลและแสดงความคิดเห็นต่อการประกอบกิจการ
(๑.๔) การสนทนากลุ่มย่อย
(๒) การประชุมปรึกษาหารือ
ซึ่งอาจทำได้โดย
(๒.๑) การอภิปรายสาธารณะ
(๒.๒) การแลกเปลี่ยนข้อมูลข่าวสาร
(๒.๓) การประชุมเชิงปฏิบัติการ
(๒.๔)
การประชุมระดับตัวแทนของกลุ่มบุคคลที่เกี่ยวข้อง
(๕) เมื่อดำเนินการรับฟังความคิดเห็นของประชาชนที่เกี่ยวข้อง
ตามข้อ ๔ (๔) แล้วให้ผู้ขออนุญาตประกอบกิจการดำเนินการ
(ก) กรณีดำเนินการตามข้อ ๔ (๔)
(ก)
ให้ผู้ขออนุญาตประกอบกิจการนารายงานการรับฟังความคิดเห็นของประชาชนที่เกี่ยวข้องที่ได้ดำเนินการตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
ส่งให้ราชการส่วนท้องถิ่นเพื่อประกอบการพิจารณาอนุญาต
(ข) กรณีดำเนินการตามข้อ
๔ (๔) (ข) ให้ผู้ขออนุญาตประกอบกิจการจัดทำสรุปผลการรับฟังความคิดเห็นของประชาชนที่เกี่ยวข้องตามแบบสรุปผลการรับฟังความคิดเห็นของประชาชนที่เกี่ยวข้องแนบท้ายประกาศ
และส่งให้ราชการส่วนท้องถิ่นเพื่อประกอบการพิจารณาอนุญาต

ประกาศ
ณ วันที่ ๘ พฤศจิกายน พ.ศ. ๒๕๖๑
ปิยะสกล
 สกลสัตยาทร
รัฐมนตรีว่าการกระทรวงสาธารณสุข

เอกสารแนบท้าย

๑. เอกสารแนบท้ายแบบสรุปผลการรับฟังความคิดเห็นของประชาชนที่เกี่ยวข้อง

(ดูข้อมูลจากภาพกฎหมาย)

พัชรภรณ์/จัดทำ
๒๒ กันยายน ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๓๒๘ ง/หน้า ๓๖/๒๑ ธันวาคม ๒๕๖๑